ET Euroopa Liidu Teataja C 122/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2014/C 122/04)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„FUNGO DI BORGOTARO”

EÜ NR: IT-PGI-0117-01146 – 28.08.2013

KGT ( X ) KPN ( )

1. Spetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☐ Riiklikud nõuded — ☒ Muu [Pakendamine]

2. Muudatus(t)e liik

— ☒ Koonddokumendi või kokkuvõtte muutmine — ☐ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet — ☐ Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) — ☐ Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Toote kirjeldus

— Nomenklatuuri on ajakohastatud vastavalt viimastele mükoloogiaalastele teaduslikele nimetustele. Uude nomenklatuuri ei ole uusi sorte lisatud ja sellest ei ole sorte kõrvaldatud.

— Selleks et nimetust „Fungo di Borgotaro” saaks kasutada ka kuivatatud toote kohta, on kasutusele võetud kuivatatud seente kategooria ja kirjeldatud selle turustamisnõudeid. Siiani on nimetusega „Fungo di Borgotaro” olnud hõlmanud üksnes värsked seened, kuna tootespetsifikaadiga ei olnud kuivatatud seente kirjeldust ega vastavat kuivatamismeetodit ette nähtud. Samas võib nimetuse registreerimisele eelnenud ajast leida ajaloolisi tõendusmaterjale seente säilitamisest kuivatamise teel. Seente kuivatamine on olnud kohalike elanike jaoks alati väga oluline, kuna see võimaldab seeni turustada, ja sellest annavad tunnistust ajaloolised dokumendid ning 1994. aastast pärineva kokkuvõtte punktides d ja f esitatud viited.

— Sõnastus „niiskusesisaldus alla 90 %” on asendatud sõnastusega „niiskusesisaldus mitte üle 90 %”. Kogemustel põhinedes võib väita, et mõnede igati nõuetele vastavate seente niiskusesisaldus on täpselt 90 %.

Geograafiline piirkond

— Tootmise geograafilist piirkonda on laiendatud Parma provintsis asuvatesse Berceto, Compiano, Tornolo ja Bedonia kommuunidesse ning Massa Carrara provintsis asuvasse Zeri kommuuni. Tegemist on praeguse tootmispiirkonna piiri ääres asuvate kommuunidega. Kõigis kõnealustes kommuunides on aja jooksul esile kerkinud tegurid, mille puhul on lisaks samaväärsele territooriumile ja mullastikule tagatud ka samasugune ajalooline kogemus, traditsioonid ja seos keskkonnaga kui praeguse spetsifikaadi territooriumide puhul. Traditsioonilised seenekasvatus- ja metsaharimistavad praegu geograafilise piirkonna alla kuuluvatel aladel ning kommuunides, mille lisamist taotletakse, on samasugused. Mõlemal alal loodi peaaegu 50 aastat tagasi seenekaitse reservaadid ning mõlemal alal on kehtinud samad seenekorjamiseeskirjad.

Päritolutõend

— Ajakohastatud on tegevusi, mida töötajad peavad toote päritolu tagamiseks järgima.

Tootmismeetod

— Spetsifikaadi sõnastuse lihtsustamiseks on otsustatud tühistada metsamaade korraldamist ja puuderidu käsitlevad tehnilised üksikasjad, rõhutades üksnes vajadust järgida piirkondlikke metsandusalaseid eeskirju.

— Täpsemalt on otsustatud esitada tootespetsifikaadis seente „Fungo di Borgotaro” korjamise ajavahemik. Seenekorjamise algus ja lõpp kehtestati lähtuvalt seente kasvuajast, mis sõltub kindlatest ilmastikutingimustest ajavahemikul 1. aprillist kuni 30. novembrini. Seenekorjamisaja täpsustamise eesmärk on, et ajavahemikul, kui seened „Fungo di Borgotaro” ei ole veel tegelikult saadaval, ei turustataks sama nimetuse all muid seeni.

— Välja on jäetud sellise viljakehaga seente korjamise keeld, mille kübara läbimõõt on alla 2 cm, tingimusel et need ei kasva koos osutatud läbimõõdust suurema viljakehaga seentega. Korjamiseks sobiva seene kübara vähim läbimõõt on ette nähtud piirkondlike õigusaktide, seega piisab neile viitamisest.

— Artikli 6 punktis b on tehtud parandus, mille kohaselt ei tohi okaspuid madalaks lõigata ja seetõttu ka metsa majandamismeetodit muuta.

Märgistus

— Lisatud on eeskirjad kuivatatud toote märgistuse kohta.

— Lisatud on toote „Fungo di Borgotaro” KGT logo ja selle kirjeldus.

Pakendamine

— Lisatud on eeskirjad kuivatatud toote pakendamise kohta.

— Selleks et turustada alla 3 kg kaaluvat tootekogust, on värske toote puhul nähtud lisaks tavapärastele karpidele ette ka võimalus pakendada seeni väikesema mõõduga karpidesse (25 cm × 30 cm).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„FUNGO DI BORGOTARO”

EÜ NR: IT-PGI-0117-01146 – 28.08.2013

KGT ( X ) KPN ( )

1. Nimetus

„Fungo di Borgotaro”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud geograafiline tähis „Fungo di Borgotaro” hõlmab kivipuraviku (boletus) perekonda (Boletus Sez. Boletus, Moser) kuuluvaid järgmisi seeneliike värskelt ja kuivatatult:

— Boletus aestivalis (ehk Boletus reticulatus, Schaffer ex Baudin), kohaliku nimega „rosso” või „fungo del caldo”; kübar: noorel seenel poolkerakujuline, vanemal lopsaka kumera kujuga; kübarat katab kuiv matt kiht e kutiikula (vihmaga limane, kuivaga pragunenud); kübar on ühtlase pruunikaspunase värvusega, millel on tumedam või heledam varjund; jalg: jäme, noorel seenel ühest küljest laiem, vanemal silindri- või nuiakujuline, kübaraga ühte värvi, kuid heledamat tooni, täielikult kaetud võrkmustriga, mis on peaaegu alati nähtav ja mille mustriniidistik on algul valkjas, muutudes hiljem üha tumedamaks; viljaliha: õrnem kui muude puravike viljaliha, valge värvusega ja ilma tumedama toonita seenekübara kutiikula all, väga hea maitse ja lõhnaga; kasvukoht: valdavalt kastanisalud, korjamisvalmis maist septembrini.

— Boletus pinicola Vittadini (ehk Boletus pinophilus, Pilat ja Dermek) kohaliku nimega „moro”; kübar: poolkerakujulisest lamenenud kumerani, kutiikula noorel seenel valkja õrnalt kinnituva tuhmi kirmega, vanemal seenel sile ja kuiv; värvus tumepunane, pruunikaspunase ja veinipunase varjundiga; jalg: suur ja jäme, värvus ulatub valgest ookri ja punakaspruunini; võrkmuster õrnalt nähtav ja ainult jala juurepoolses osas; viljaliha: valge, ühesugune, kübara kutiikula all pruunikas-veinipunane, vähese lõhnaga, maitse mahe ja õrn: kasvukoht: suvine, enim korjatud vorm kasvab alates juunist kastanisaludes; sügisene, vähem esinev vorm kasvab pöögisaludes ja Euroopa nulgude ehk valgete nulgude all.

— Boletus aereus (Bulliard ex Fries), kohaliku nimega „magnan”; kübar: poolkerakujuline, hiljem kumer, lõpuks lame, väljaveninud; kutiikula kuiv ja sametine; täiskasvanud seened on vasekarva pruunika värvusega; jalg: tugev, noorel seenel ühest küljest laiem, hiljem piklikum; ookrikarva pruunika värvusega; kaetud tiheda võrkmustriga, eelkõige kübarapoolses osas; viljaliha: tihe, valge, ühtlane, lõhnav, tugeva, kuid väga selge seenemaitse ja -lõhnaga; kasvukoht: peamiselt tammikutes ja kastanisaludes, kasvab juulist septembrini, kannatab kuiva ja kuuma paremini kui muud kivipuraviku liigid.

— Boletus edulis (Bulliard ex Fries), harilik kivipuravik, mille kohalik nimi on „fungo del freddo”, mõnikord ka „forma bianca”; kübar: poolkerakujulisest kumera ja lamedani; pealt sile ja läikiv, märja ilmaga veidi limane; kutiikulat ei saa eraldada, värvus varieerub kreemikasvalgest kastanpruuni ja mustjaspruuni ning sellesse vahemikku jäävate toonideni; jalg: tugev, noorel seenel ümaram, hiljem pikergusem, värvus valkjast pähklipruunini, altpoolt heledam ja mõnikord ilma võrkmustrita; viljaliha: tihe, valge, veidi kutiikula värvusest mõjutatud, ühtlane, meeldiva lõhna ja õrna maitsega; kasvukoht: pöögisalud, kuusikud ja kastanisalud, septembri lõpust kuni esimese lumeni. Suvist vormi esineb harva.

Vabasse ringlusse võib lubada värskeid või kuivatatud seeni; kõik sordid peavad olema eespool osutatud iseloomulike organoleptiliste omadustega, eelkõige peab viljakeha iseloomustama puhas ja mitte terav lõhn, milles ei ole tunda heina, lagritsa ega värske puu nüansse.

Kaubanduslikud andmed

— „Fungo di Borgotaro” värskena Värskelt turustatav „Fungo di Borgotaro” peab olema haigustevaba, terve jala ja kübaraga, ilma mulla ja võõrkehadeta. Vaklade ja muude putukate tekitatud kahjustused peavad jääma alla 20 %. Viljakeha pind peab olema sile, mitte kuivanud, selle niiskusesisaldus ei tohi olla üle 90 % kogukaalust või erikaal peab jääma vahemikku 0,8–1,1; viljakeha pinnal ei tohi alla niiskusekaotusest tulenevaid pragusid.

— „Fungo di Borgotaro” kuivatatuna

Kuivatatult turustatav „Fungo di Borgotaro” peab olema varustatud üksnes ühe järgmise kvaliteedikirjeldusega:

a. „ekstra” – toode peab vastama järgmistele omadustele ja nõuetele: — pakendamise hetkel olid kübara ja/või jala viilud/lõigud terviklikud; kogus vastab vähemalt 60 % lõpptoote kogusest; — pakendamise hetkel on viljaliha valge või kreemika värvusega; — väikeste seenetükikeste esinemine pakendis tuleneb üksnes käitlemisest; — ussitanud kohad: mitte üle 10 % m/m; — mustaks tõmbunud eoslava: mitte üle 5 % m/m;

b. „speciali” – toode peab vastama järgmistele omadustele ja nõuetele: — kübara ja/või jala lõigud; — pakendamise hetkel on viljaliha valge või pähklikarva; — väikeste seenetükikeste esinemine pakendis tuleneb üksnes käitlemisest; — ussitanud kohad: mitte üle 15 % m/m; — mustaks tõmbunud eoslava: mitte üle 10 % m/m;

c. „commerciali” – toode peab vastama järgmistele omadustele ja nõuetele: — seene lõigud, tükid ja tükikesed: mitte üle 15 % m/m; — pakendamise hetkel on viljaliha hele või tume kastanpruun; — väikeste seenetükikeste esinemine pakendis tuleneb üksnes käitlemisest; — ussitanud kohad: mitte üle 25 % m/m; — mustaks tõmbunud eoslava: mitte üle 20 % m/m.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Seened peavad olema kasvanud ja korjatud geograafilises piirkonnas.

3.6. Erieeskirjad viilutamise, riivimise, pakendamise jm kohta

Värsked viljakehad tuleb sordi järgi liigitada ning turustada puust karbis, mis on valmistatud soovitatavalt pöögist või kastanist ning mõõtudega 50 × 30 cm või 25 × 30 cm, madalate servadega, nii et seened oleksid ühes kihis. Karp peab olema võrgus ja pitseriga suletud, nii et pakendi sisu ei saa pitserit avamata välja võtta.

Kuivatatud toode peab olema pakendatud puust või vitstest karpi, kotti või keraamilisse või terrakotast mahutisse, mis sisaldab 20, 50, 100 või 200 grammi kuivatatud toodet ja kannab seerianumbriga templit. Kuivatatud toote pakendid peavad olema pitseriga suletud, nii et pakendi sisu ei saa pitserit avamata välja võtta.

3.7. Erieeskirjad märgistamise kohta

Värske või kuivatatud toote mahutitel või pakenditel peavad olema ühesuuruste trükitähtedega sõnad „Fungo di Borgotaro” ja „Indicazione Geografica Protetta” (kaitstud geograafiline tähis), samuti toote logo, liidu sümbol ja viited, mille järgi on võimalik kindlaks teha nimi, ärinimi ja aadress, ning mis tahes lisateave, mis ei ole kiitva iseloomuga ega selline, mis võiks tarbijat seente laadi ja omaduste osas eksitada.

Seente „Fungo di Borgotaro” logo on järgmine:

.

4. Geograafilise piirkonna täpne määratlus

Toote „Fungo di Borgotaro” tootmispiirkond hõlmab Parma provintsis asuvaid Berceto, Borgotaro (Borgo Val di Taro), Albareto, Compiano, Tornolo ja Bedonia kommuune ning Massa Carrara provintsis asuvaid Pontremoli ja Zeri kommuune.

5. Seos geograafilise piirkonnaga

5.1. Geograafilise piirkonna eripära

Toote „Fungo di Borgotaro” tootmispiirkonda iseloomustab väga ühtlane kliima nii kahel Apenniinide nõlval võrdsel määral esinevate sademete osas kui ka temperatuuride ja nende vahemike osas. Geoloogilises plaanis iseloomustab piirkonda peamiselt liiva- ja vaid vähesel määral savipinnas. Seetõttu on ka mullaprofiili alumine kiht ühtne, ning vee olemasolu ja liikumine huumusekihi alla jäävates kihtides tagab alusmetsa piisava niiskuse, mis on seente ja eelkõige nelja kivipuravikusordi kasvuks oluline tegur.

Kogu tootmispiirkonna ühine omadus on tegelemine traditsioonilise seenekasvatusega. Kõnealusel alal loodi peaaegu 50 aastat tagasi seenekaitse reservaadid ning võeti vastu seente korjamise eeskirjad. Nendes reservaatides reguleeriti eeskirjadega seenekorjajate juurdepääsu alale, piirati ala lahtioleku päevi ja korjatavate seente hulka, kaitstes nii seene- ja metsaalade liigset kasutamist.

5.2. Toote eripära

Kõiki seente „Fungo di Borgotaro” sorte iseloomustab tugev, selge ja mitte terav lõhn, milles ei ole tunda heina, lagritsa ega värske puu nüansse. Ka kuivatatult säilitab toode „Fungo di Borgotaro” oma lõhna, erinedes nii muudest piirkondadest korjatud puravikest, mis kaotavad kuivatatult olulisel määral oma organoleptilisi omadusi.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Sajandeid on seente „Fungo di Borgotaro” tuntus Valtaro ja Valmagra piirkonnas kasvanud ning nüüd on neist saanud kõige väärtuslikumad seened nii kohalikus kõnepruugis kui ka kohalikel turgudel.

Kõige varasemaid andmeid seente „Fungo di Borgotaro” tootmise kohta võib leida teosest „Istoria di Borgo Val di Taro che riguarda insieme la mutazione dei domini in Italia e Lombardia sotto i Pontefici, i Re, gli Imperatori di occidente da Carlo Magno che come molte città si fecero Repubbliche” mille on kirjutanud A.C. Cassio (1669–1760). Osutatud teoses on kirjeldatud seente omadusi ja tootmispiirkonda, kuid ka seente korjamist ja turustamist. Järgmised andmed seenetootmise kohta pärinevad Lorenzo Molossi (Parma 1832–1834) Parma, Piacenza ja Guastalla hertsogiriigi topograafilisest sõnaraamatust ning ja D. Tommaso Grilli raamatust „Manipolo di cognizioni con cenni storici di Albareto, di Borgotaro”, mis on avaldatud 1893. aastal ja milles käsitletakse piirkonnas toimuvaid tegevusi ja osutatakse sõnaselgelt sellele, kui tähtis on piirkonnale seenekasvatus, ning kirjeldatakse kohalikke seenekorjamise ja seente töötlemise tavasid.

Majanduslikult muutusid seened „Fungo di Borgotaro” oluliseks XIX sajandi lõpus, kui alustasid tegevust esimesed ettevõtted, kes hakkasid seeni tööstuslikult kuivatama ja neid turustama.

XIX sajandi lõpuks oli toote töötlemine ja turustamine arenenud sellisel määral, et puhkes õide nende eksport, eriti Põhja- ja Lõuna-Ameerika riikidesse. C. Bellini artiklis, mis avaldati 1933. aastal ajakirjas „Avvenire agricolo” ja mille ühing „A. Emmanuelli” lasi 1975. aastal uuesti avaldada, räägitakse esimest korda vajadusest taotleda luba päritolunimetuse kaitsmiseks. Võttes arvesse seenekasvatuse olulisust piirkonna jaoks, võttis Borgotaro kohalik omavalitsus 1928. aasta lõpus määrusega vastu otsuse kehtestada kahel päeval nädalas turul seentega (eriti kuivatatud seentega) kauplemise võimalus.

Seente „Fungo di Borgotaro” mainet on tunnustatud ka arvukates artiklites, mida on avaldatud turismi- ja toiduajakirjades, nimetusega seoses korraldatakse igal aastal ka mitmeid üritusi. Artiklis pealkirjaga „Alla scoperta del Fungo di Borgotaro” (ajakiri „Gustame”, september 2009, lk 88–89) tutvustati Borgo Val di Tarot ja selle kahte orgu, mis on kuulsad oma seente poolest. Ajakiri „Gustare l’Italia (september 2011, lk 11), pühendas seentele „Fungo di Borgotaro” terve veeru, kirjeldades nende tootmispiirkonda, organoleptilisi omadusi ja tootjate ühendust, kes on aja jooksul selle väärtusliku tootega tegelenud. „Fungo di Borgotaro” kuulsus on seotud ka Itaalia muudest piirkondadest pärit seenekorjajatega, kes seenekorjamise ajal Valtaro metsi rohkearvuliselt külastavad. Artiklis pealkirjaga „Dalle Marche, Cerca dei porcini” [„Marche maakonnas puravikke otsides”] (Gazzetta di Parma, 17. oktoober 2009) räägitakse Marche maakonna mükoloogide huvist „Fungo di Borgotaro” ja Valtaro piirkonna vastu.

Alates 1975. aastast on Borgo Val di Taros peetud iga-aastast nn „Fungo di Borgotaro” festivali.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Fungo di Borgotaro” spetsifikaadi muutmise taotluse 11. juuli 2013. aasta Itaalia Vabariigi Teatajas (Gazzetta Ufficiale della Repubblica Italiana) nr 161.

Spetsifikaadi terviktekstiga saab tutvuda Internetis aadressil http://www.politicheagricole.it/flex/cm/pages/ServeBLOB.php/L/IT/IDPagina/3335

või

minnes otse põllumajandusministeeriumi veebisaidile (www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealune märkus 3.